**Johanna «Hannie» Lips** (født 16. juli 1924 i Rotterdam i Nederland, død 19. november 2012 i Laren i Nederland) var en hallodame og pioner innen nederlandsk fjernsyn. Hun er også kjent som **Tante Hannie** fra rollen som programleder i flere nederlandske barneprogrammer. Hun var programleder for Eurovision Song Contest 1958.

Bakgrunn
--------

Lips ble født i 1922 i Rotterdam som datter av forsikringsagenten Johannes Bernardus Anthonius Lips (1892–1971) og husmoren Johanna Catharina Maria Buijs (1898–ukjent). Hun var tredje barn i en katolsk familie med seks barn. Hannie var musikalsk og studerte ved musikkonservatoriet i Haag etter videregående skole. Etter skolen jobbet hun som pianolærer, og senere som vertinne i Rotterdam Zeemanshuis Stella Maris, hvor hun spilte og sang for sjøfolk. 

Lips (andre til venstre) var blant pionerene nederlandsk fjernsyn. Her med de andre kanalvertene i 1956.
I 1953 ble hun oppdaget av pressesjefen for bilfabrikanten Ford, som lurte på om hun kunne være konferansier og underholder ved bilutstillinger. Sommeren 1954 ble hun kontaktet av kringkasteren KRO (Katholieke Radio Omroep) som var på utkikk etter nye programannonsører – populært kalt «hallodame». Hun fikk jobben og ble raskt et populært tv-ansikt i fjernsynets barndom i Nederland.

I tillegg til jobben som programannonsør var hun også programleder for barneprogrammer som *Hokus Pokus, dat kan ik ook* (1956), barnespørreleken *Vlieg ’ns vlug* (1958) og juleprogrammet *O kom er n’s kijken* (1956). Her sang hun og spilte piano og trekkspill. Programlederjobben gjorde henne til en populær person hos barna, og hun fikk etter hvert kallenavnet *Tante Hannie*.

I 1958 presenterte Hannie Lips Eurovision Song Contest, som ble arrangert i Nederland etter at Corry Brokken hadde vunnet musikkonkurransen året før. Hun ledet også de nederlandske nasjonale finalene i 1960 og 1962.

Hun giftet seg i 1960 og begynte gradvis å jobbe mindre som programleder. I 1966 satte Hannie Lips et endelig punktum for karrieren som tv-arbeider. I stedet ville hun hjelpe ektemannen Henk Scholten som drev et tekstilfirma. Hun vendte aldri tilbake til tv-bransjen.

### Privatliv

Bryllupet med Henk Scholten i 1960 var en stor mediebegivenhet i Nederland.
28. mai 1960 giftet Hannie Lips seg med tekstilprodusenten Henk Scholten fra Enschede. Paret giftet seg i Karlingen i Rotterdam, til enormt presseoppbud og nysgjerrige publikummere. Lips var så kjent i Nederland at det ble vist et innslag fra bryllupet på nederlandsk fjernsyn noen dager senere.

Selv om Lips jobbet mye med barn, fikk hun og ektemannen Henk aldri egne barn. I stedet så hun på fansen og seerne som barna sine: «Jeg elsker barn, og de gjør meg veldig glad«, sa Lips i et intervju med *De Telegraaf* i 1959.

Hannie Lips døde 19. november 2012 i Laren, 88 år gammel.

Referanser
----------

1. 1 2   Internet Movie Database, IMDb-nummer nm0513709, besøkt 19. juli 2016[Hentet fra Wikidata]
2. 1 2 3 4 5  «Lips, Johanna (1924–2012)». *resources.huygens.knaw.nl* **(nederlandsk)**. Digitaal Vrouwenlexicon van Nederland. 17. september 2019. Besøkt 19. oktober 2019.
3. 1 2  «Omroepster Hannie Lips (88) overleden». *www.telegraaf.nl*. Telegraaf.nl. 23. november 2019. Besøkt 19. oktober 2019.
4. 1 2  «Tante Hannie zwaaide altijd terug». *NRC* **(nederlandsk)**. Besøkt 19. oktober 2019.

Eksterne lenker
---------------

* (en) Hannie Lips – kategori av bilder, video eller lyd på Commons Rediger på Wikidata
* (en) Hannie Lips på Internet Movie Database Rediger på Wikidata
* (en) Hannie Lips på MusicBrainz Rediger på Wikidata

|
|  |
| Forgjenger :**Tysklands flagg TysklandAnaid Iplicjian**

 | **Programleder for Eurovision Song Contest**1958 | Etterfølger :**Frankrikes flagg FrankrikeJacqueline Joubert** |

|  |  |
| --- | --- |
| Oppslagsverk/autoritetsdata | Prabook **·** Geni **·** VIAF **·** ISNI **·** MusicBrainz
 |